
Avaliku ürituse „DJ Festival” 
loa taotluse rahuldamine
1. Asjaolud ja menetluse käik

29.07.2011a.  esitas osaühing GENEVA reg. kood 10338183 Narva Linnavalitsusele avaliku ürituse loa taotluse. OÜ Geneva kavandab viia läbi 06.08.2011.a. Narva linnas avalikkusele suunatud elektroonilise muusika festivali „DJ Festival“.
Sihtgrupiks on linnaelanikud ja külalised. Eeldatav maksimaalne osavõtjate arv on 5000 inimest. Sissepääs Narva linnuses toimuvale kontserdile on tasuline (10 eurot). Kohapeal on korraldatud toitlustus ning karastusjookide ja vähese etanoolisisaldusega alkohoolsete jookide jaemüük. Avaliku üritusega kaasneb kõrgendatud turvarisk. Korra tagamiseks üritusel sõlmitakse turvateenuse osutamise leping Osaühinguga K Grupp. Ürituse läbiviimine on kooskõlastatud Politsei- ja Piirivalve ametiga ning Päästeametiga.

Avaliku ürituse loa taotlus esitati 29.07.2011. a,  s. o  hilinemisega. Põhjenduseks toodi asjaolu, et vahu- ja laseretenduste läbiviimiseks kasutatav varustus asus välismaal ning seetõttu puudus korraldajatel  kindlustunne, et see jõuab Eestisse õigeks ajaks. Avalik üritus lõpeb pärast kella 23.00, kuna kontserdil osalevad  Soome ning Norra muusikud ei saa teiste külalisesinemiste tõttu varem kohale tulla. Ürituse läbiviimiseks kasutatakse Narva kindluse territooriumi ja selleks on OÜ Geneva ning Narva Muuseumi vahel sõlmitud 14.07.2011 rendileping. Narva Linnavalitsuse Linnavara- ja Majandusamet kontrollis avaliku ürituse taotlust koos selle lisadega, mis on nõutavad Narva Linnavolikogu 06.03.2008 määruse nr 18 „Narva linna avaliku korra eeskiri“ alusel,  ning leidis, et taotlus vastab eelnimetatud määruse nõuetele ning kuulub rahuldamisele.

Tulenevalt ülaltoodust ning Narva Linnavolikogu 06.03.2008.a määrusest nr 18 „Avaliku korra eeskiri” taotleb Osaühing GENEVA kultuurifestivali „DJ Festival” korraldamiseks avaliku ürituse loa taotluse rahuldamist.
 
2. Õiguslikud alused

Kohaliku omavalitsuse korralduse seaduse § 30 lõige 1 punkti 2 kohaselt linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

Vastavalt Narva Linnavolikogu 06.03.2008.a. määruse nr 18 „Narva linna avaliku korra eeskiri” § 11 lõikele 1 vormistatakse avaliku ürituse luba Narva Linnavalitsuse korraldusena, millega rahuldatakse loa taotlus.

3. Otsus
3.1. Rahuldada Osaühing GENEVA taotlus avaliku ürituse „DJ Festival” läbiviimiseks. 

3.2. Avaliku ürituse korraldajaks on Osaühing GENEVA (registrikood 10338183, asukohaga Võidu 2, 21006 Narva).
3.3. Vabaõhukontserdi ja meelelahutusürituste läbiviimise kohaks on Narva Kindluse territoorium (asukohaga Peterburi mnt 2, Narva 20308).
3.4. Avalik algab 06.08.2011.a. kell 20.00 ning lõpeb 07.08.2011.a. kell 04.00. 
3.5. Avaliku ürituse läbiviimisel tuleb järgida Narva Linnavolikogu 06.03.2008.a määrusega nr 16 „Narva linna heakorra eeskiri“ ja Narva Linnavolikogu 06.03.2008.a määrusega nr 18 „Narva linna avaliku korra eeskiri” kehtestatud nõudeid.
4. Rakendussätted

4.1. Narva Linnavalitsuse Linnavara- ja Majandusametil teha korraldus taotlejale teatavaks. 
4.2. Käesolevat korraldust on võimalik vaidlustada Tartu Halduskohtu Jõhvi kohtumajas 30 päeva jooksul haldusakti teatavakstegemisest arvates.
4.3. Korraldus jõustub seaduses sätestatud korras.

